ભુજમાં પાણી વિતરણમાં ધાંધિયા પાલિકા કચેરીએ ઉમટતા મોરચા
ભુજ - શહેરમાં અસહ્ય ગરમી વચ્ચે પાણી ધાંધિયા પરાકાષ્ટાએ પહોંચ્યા છે. અમુક વિસ્તારોમાં ૪થી ૫ દિવસે પણ પૂરતું પાણી ન મળતા પાલિકા કચેરીએ મોરચા રજૂઆતો માટે ઉમટી રહ્યા છે. લોકોને મોંઘા ભાવે પાણી વેચાતું લઈ દિવસો કાઢવા પડી રહ્યા છે.
શહેરમાં ઘનશ્યામનગર, નાગર ચકલા, સાકળી શેરી, તળાવ શેરી, ગેરવાડી વંડી, ઉપલીપાળ હનુમાન મંદિર વિસ્તાર, લંગા શેરી, તળાવ શેરી, રાવલવાડી, મુન્દ્રા, આર.ટી.ઓ. રીલોકેશન સાઈટ વગેરે વિસ્તારોમાં નળવાટે ચાર-પાંચ દિવસે પણ અપૂરતું પાણી વિતરણ થતા લોકો ત્રાહિમામ પોકારી ઉઠયા છે.
પાણીના પ્રશ્ને રજૂઆત કરવા પાલિકા કચેરીએ રોજાના બેથી ત્રણ વિસ્તારોના મોરચા આવતા જ રહે છે. પાલિકા તંત્ર દ્વારા નર્મદાના નીર ન મળતા પાણી વિતરણ ખોરવાયું હોવાનો રાબેતા મુજબનો જવાબ અપાઈ રહ્યો છે. આજે પણ પાલિકા કચેરીએ ગૃહિણીઓ પાણી પ્રશ્ને રજૂઆત કરવા આવી હતી.
પાણી વિતરણ સમયસર ન કરી શકનારી પાલિકા બીજી બાજુ પાણીનો ખુલ્લેઆમ વેપલો કરી રહી છે. લોકોને પાણીના ટેન્કર નિઃશુલ્ક પહોંચાડવાના બદલે પૈસા લઈ પાણી આપે છે અને રકમ ભરવા છતાં સમયે ટેન્કર આવતા નથી. ભુજમાં પાણીના ધાંધિયા અસહ્ય બનતા લોકો ત્રાસી ગયા છે. ભુજ સુધરાઈના પા.પુ. ઈજનેર ધર્મેન્દ્રસિંહ વાઘેલાએ જણાવ્યું હતું કે ભુજને છેલ્લાં ૭ દિવસથી નર્મદાનું પાણી સાવ જ ન મળતા વિતરણમાં ધાંધિયા સર્જાયા હતા. આજે સવારે ૪ વાગ્યાથી નર્મદાનીર આવક શરૃ થઈ જતા ટૂંક સમયમાં વિતરણ પૂર્વવત થઈ જશે.